CELEX: 32015R2344
Language: hr
Date: 2015-12-15 00:00:00
Title: Provedbena uredba Komisije (EU) 2015/2344 оd 15. prosinca 2015. o utvrđivanju provedbenih tehničkih standarda u pogledu valuta u kojima je raspoloživost likvidne imovine ograničena u skladu s Uredbom (EU) br. 575/2013 Europskog parlamenta i Vijeća (Tekst značajan za EGP)

16.12.2015   
            
            
               HR
            
            
               Službeni list Europske unije
            
            
               L 330/26
            
         PROVEDBENA UREDBA KOMISIJE (EU) 2015/2344
   оd 15. prosinca 2015.
   o utvrđivanju provedbenih tehničkih standarda u pogledu valuta u kojima je raspoloživost likvidne imovine ograničena u skladu s Uredbom (EU) br. 575/2013 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 419. stavak 4.,
   budući da:
   
               (1)
            
            
               Člankom 412. stavkom 1. Uredbe (EU) br. 575/2013 utvrđen je zahtjev za likvidnosnu pokrivenost, kojim je određeno da su institucije dužne držati likvidnu imovinu kako bi se osiguralo da održavaju razine zaštitnog sloja likvidnosti koje su primjerene za pokriće moguće neravnoteže između likvidnosnih priljeva i odljeva.
            
         
               (2)
            
            
               Delegiranom uredbom Komisije (EU) 2015/61 (2), donesenom na temelju članka 460. Uredbe (EU) br. 575/2013, detaljno je utvrđen zahtjev za likvidnosnu pokrivenost.
            
         
               (3)
            
            
               Ako utemeljene potrebe za likvidnom imovinom u vezi sa zahtjevom za likvidnosnu pokrivenost premašuju raspoloživost te likvidne imovine u određenoj valuti, na tu se valutu primjenjuje jedno ili više odstupanja utvrđenih u članku 419. stavku 2. Uredbe (EU) br. 575/2013.
            
         
               (4)
            
            
               Stoga je potrebno odrediti na koje bi se valute odstupanje trebalo primijeniti i u kojoj mjeri.
            
         
               (5)
            
            
               Procjena utemeljenih potreba koju je provelo Europsko nadzorno tijelo za bankarstvo (EBA) temeljila se na najboljim raspoloživim podacima koje su nadležna tijela dostavila o likvidnoj imovini u određenoj valuti i o iznosu likvidne imovine koji zahtijevaju drugi ulagatelji i koji stoga nije raspoloživ za zadovoljavanje potreba institucija za likvidnom imovinom.
            
         
               (6)
            
            
               EBA je odredila norvešku krunu (NOK) kao valutu u kojoj je raspoloživost likvidne imovine ograničena. To je određivanje provedeno prije stupanja na snagu Delegirane uredbe (EU) 2015/61, a EBA je raspoloživost likvidne imovine procijenila u skladu s međunarodnim standardima koje je donio Bazelski odbor za nadzor banaka. U okviru procjene ispitana je količina likvidne imovine koju ne potražuju subjekti koji nisu podložni Uredbi (EU) br. 575/2013 te je ona uspoređena s potrebama institucija, na temelju njihovih procijenjenih ponderiranih neto novčanih odljeva tijekom idućih 30 dana, uzimajući u obzir gornju granicu priljeva, čimbenike za koje je vjerojatno da će utjecati na manjak likvidne imovine tijekom razdoblja od tri do pet godina te cilj od 110 % u pogledu zahtjeva za likvidnosnu pokrivenost.
            
         
               (7)
            
            
               U procjeni EBA-e zaključeno je da utemeljene potrebe za likvidnom imovinom premašuju dostupnu likvidnu imovinu u NOK. Državni dug jedna je od najlikvidnijih imovina, no u slučaju Norveške ponuda duga norveške vlade razmjerno je ograničena zbog pogodnog proračunskog položaja. Iako su međunarodne institucije i višenacionalne razvojne banke također izdale velike količine obveznica u NOK, riječ je prvenstveno o privatnim ulaganjima stranih ulagatelja, koja EBA stoga ne smatra likvidnima i raspoloživima za institucije u okviru područja primjene Uredbe (EU) br. 575/2013. Konačno, procjena EBA-e temeljila se na međunarodnim standardima o likvidnosti koje je donio Bazelski odbor za nadzor banaka, dok bi se procjena o tome premašuju li utemeljene potrebe za likvidnom imovinom znatno raspoloživost likvidne imovine u određenoj valuti trebala temeljiti na konačnom popisu likvidne imovine utvrđenom na temelju Delegirane uredbe (EU) 2015/61. U toj se Uredbi utvrđuje širi raspon likvidne imovine, posebno u pogledu pokrivenih obveznica. Međutim, ta je razlika nedostatna kako bi se promijenio zaključak EBA-e da utemeljene potrebe za likvidnom imovinom premašuju raspoloživost likvidne imovine u NOK.
            
         
               (8)
            
            
               EBA je provela otvoreno javno savjetovanje o nacrtu provedbenog tehničkog standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća. U skladu s postupkom utvrđenim u članku 15. Uredbe (EU) br. 1093/2010 Europskog parlamenta i Vijeća (3) Komisija je, uz izmjene, potvrdila nacrt provedbenog tehničkog standarda koji je podnijela EBA, nakon što je EBA-i vratila nacrt provedbenog tehničkog standarda s objašnjenjem razloga za izmjene. EBA je dostavila i službeno mišljenje kojim se potkrepljuju te izmjene i potvrđuje da iznos za koji utemeljene potrebe za likvidnom imovinom premašuju raspoloživost likvidne imovine u NOK, predložen u izvornom nacrtu provedbenog tehničkog standarda, ne bi trebalo mijenjati,
            
         DONIJELA JE OVU UREDBU:
   Članak 1.
   Smatra se da utemeljene potrebe za likvidnom imovinom u vezi sa zahtjevom iz članka 412. Uredbe (EU) br. 575/2013 premašuju raspoloživost likvidne imovine u valutama navedenima u Prilogu ovoj Uredbi za postotak utvrđen u tom Prilogu.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. prosinca 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 27.6.2013., str. 1.
   
   
      (2)  Delegirana uredba Komisije (EU) 2015/61 оd 10. listopada 2014. o dopuni Uredbe (EU) br. 575/2013 Europskog parlamenta i Vijeća u pogledu zahtjeva za likvidnosnu pokrivenost kreditnih institucija (SL L 11, 17.1.2015., str. 1.).
   
      (3)  Uredba (EU) br. 1093/2010Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja van snage Odluka Komisije 2009/78/EZ (SL L 331, 15.12.2010., str. 12.).
   
      PRILOG
      
         Popis valuta u kojima je raspoloživost likvidne imovine ograničena
      
      
                  Br.
               
               
                  Valuta
               
               
                  Iznos za koji utemeljene potrebe za likvidnom imovinom premašuju raspoloživost
               
            
                  1.
               
               
                  norveška kruna (NOK)
               
               
                  63 %